Дахагъэм и жылэ
«Бжьыхьэ-2021» фIэщыгъэм щIэту Налшык дэт Лъэпкъ музейм къыщызэIуахащ КъБР-м и сурэтыщIхэм я IэдакъэщIэкIхэм я гъэлъэгъуэныгъэ щIэщыгъуэ.
КъБР-м щэнхабзэмкIэ и министр Къумахуэ Мухьэдин гъэлъэгъуэныгъэр къызэIуихащ.
— Республикэм и сурэтыщIхэм илъэсым къриубыдэу ящIа лэжьыгъэхэр ди пащхьэ къыщрахьащ мы пэшым. Абыхэм дапщэщи яхэтащ икIи яхэтщ сурэтыщI телъыджэхэр, зи дуней еплъыкIэкIэ, гупсысэкIэ узытхьэкъухэр. Апхуэдэхэм я сурэтхэр ди республикэм и мызакъуэу Урысейм и щIыпIэ куэдым къыщацIыху, уеблэмэ, хамэ къэралхэми абыхэм щIэупщIэ ин щаIэщ. Уигурэ уи щхьэрэ зэтелъу жыпIэ хъунущ Къэбэрдей-Балъкъэрым сурэтыщI гъуазджэм зыужьыныгъэ ин щигъуэтауэ. Къыхэзмыгъэщын слъэкIынукъым мы пэшым зыщуплъыхьыну зэрыгъэщIэгъуэныр. СурэтыщIхэм къагъэщIа образхэм щIалъхьа гупсысэхэм малъхъэдису узэIэпашэ, — жиIащ Къумахуэм.
Парламентым щэнхабзэмкIэ, граждан жылагъуэ институтхэм зегъэужьынымрэ хъыбарегъащIэ IэнатIэхэмкIэ комитетым и унафэщI Къумал Заурбэч пищащ министрым и псалъэхэм.
— Республикэм щIэгушхуэн цIыху куэд иIэщ. Ди сурэтыщIхэм щIыпIэ куэдым лъытэныгъэ зэрыщагъуэтым ущымыгуфIыкIын плъэкIыркъым. КъБР-м и щэнхабзэ гъащIэм хуэф-щIа хэлъхьэныгъэм папщIэ фIыщIэ ин фхузощI, — жиIащ Заурбэч.
УФ-м, КъБР-м я цIыхубэ сурэтыщI, ХудожествэхэмкIэ Урысей Академием и академик, профессор Пащты Герман и къэпсэлъэныгъэм къыхигъэщащ сурэтыщIхэми пандемиер зэран къазэрыхуэхъуар, ауэ щыхъукIи, гъэлъэгъуэныгъэр абы зыкIи нэхъ фа- гъуэ имыщIыфауэ къызэрилъытэр.
Хабзэ хъуауэ, илъэс къэс къызэрагъэпэщ гъэлъэгъуэныгъэм мы гъэм нэхъыбэ къэкIуэну зэрыгугъэмкIэ къыщIидзащ КъБР-м и СурэтыщIхэм я зэгухьэныгъэм и тхьэмадэ Темыркъан Геннадий:
— Гъэ кIуами мыпхуэдэ гъэлъэгъуэныгъэ тщIат, ауэ коронавирусым и зэранкIэ мащIэ дыдэ фIэкIа къедгъэблагъэфакъым. Шэч хэмылъу, мы илъэсым гугъут улэжьэну, гъэлъэгъуэныгъэ пщIыну, ауэ ди сурэтыщIхэр а щхьэусыгъуэхэми къигъэувыIакъым, нобэ я IэдакъэщIэкIхэм музейм и пэшхэр ягъэдахэ.
Лэжьыгъищэм нэблагъэ къыщыгъэлъэгъуащ музейм и пэш Iэхуитлъэхуитым. СызэрыщIыхьэу гу зылъыстари апхуэдэ плъыфэбэ куэдрэ сызэрыримыхьэлIэрщ. ГъэщIэгъуэнщ абы зи Iэдакъэ-щIэкI къыщыгъэлъэгъуа сурэыщIхэм я хъэтIым иIэ зэщхьэщыкIыныгъэр зэбгъэпщэну, щхьэж и гупсысэ, дуней лъагъукIэ уи нэгу къызэрыщIигъэувэ Iэмалхэр, плъыфэхэр, еплъыкIэхэр зэрызэхапщэ щIыкIэр. Зы псалъэкIэ жыпIэнумэ, мы выставкэр бейт, плъыфэкIи, гупсысэкIи, сурэтыщI IэзагъэкIи. Зытеухуа бжьыхьэм хуэдэу!
БжэIупэм шей ефэу щыс лIым бжьыхьэм и фащэ щыгъыу, пэгунитIкIэ — лэч плъыжьрэ гъуэжьрэ иIыгъыу къыщхьэщылъатэ (дауи, бжьыхьэ образщ иIэр) хъыджэбз тхьэIудым, зэманитIым яку зиплъыхьыу дэт нэ закъуэм, бжьамийкIэ бжьыхьэр къезы-джэ щIалэм, Iуданэ зэмыфэгъукIэ хэдыкIа шы къуэлэнпщIэлэным къытебгъэзэжурэ уеплъми защумыгъэнщIу, куэдым урагъэгупсыс.
И фIэщыгъэм тепщIыхьмэ, мы гъэлъэгъуэныгъэр бжьыхьэхуеджэ хуэдэу ящIауэ къызыщыхъуни щыIэщ, ауэ мыбы ириджэ псом я щхьэщ дахагъэм и жылэ, гупсысэм и напIэ къигъэпщIауэ укъызэрыщIэкIыжыр.
ФокIадэм и 18 пщIондэ екIуэкIыну гъэлъэгъуэныгъэм феплъыну IэмалыфI фиIэщи, блэвмыгъэкI.
Щомахуэ Залинэ.
